ოქტომბრის რევოლუცია
ოქტომბრის რევოლუცია (რუს. Октябрьская революция), ოქტომბრის გადატრიალება (რუს. Октябрьский переворот) — შეიარაღებული სახელმწიფო გადატრიალება რუსეთში 1917 წლის 25 ოქტომბერს (7 ნოემბერს), რომლის შედეგად ჩამოგდებულ იქნა დროებითი მთავრობა და ქვეყნის სათავეში ბოლშევიკები - რუსეთის სოციალ-დემოკრატიული მუშათა პარტია - მოვიდა (თავდაპირველად კავშირში ანარქისტებთან და მემარცხენე ესერებთან). ოქტომბრის გადატრიალება XX საუკუნის ერთ-ერთი საკვანძო მოვლენა იყო, რომელმაც უდიდესი გავლენა იქონია რუსეთისა და მთელი დანარჩენი მსოფლიოს განვითარებაზე. ამ მოვლენის შეფასების ფართო სპექტრი არსებობს — იმის მტკიცებიდან, რომ ეს იყო ეროვნული კატასტროფა რუსეთისა და მისი სატელიტი ქვეყნებისთვის, რომელმაც მნიშვნელოვანი მსხვერპლი შეიწირა და ტოტალიტარული რეჟიმი დაამყარა, ასევე მის აღიარებამდე, რომ ეს იყო სოციალიზმის - სოციალური თანასწორობის დემოკრატიული წყობის - მშენებლობის მცდელობა. ამ მოვლენასთან ასევე მრავალი ისტორიული მითია დაკავშირებული.